Kiinniotot tehtiin tarkoituksella ennen vuoden vaihtumista.

Poliisi otti torstaiaamuna operaatiossaan kiinni kuusi miestä vastaanottokeskuksesta Kirkkonummella.

Miehet otettiin kiinni Aavarannan vastaanottokeskuksessa.

Keskusrikospoliisin mukaan kuusi miestä ovat tänä syksynä Suomeen tulleita Irakin kansalaisia. Heitä epäillään julkisesta kehottamisesta rikokseen. Kiinniotot tehtiin rikosten ennaltaehkäisemiseksi.

– Lyhyesti voi sanoa, että terrorismirikoksesta ei ole kysymys. Miehiä epäillään julkisesta kehottamisesta rikoksiin, joita voi kuvata yleistä järjestystä ja turvallisuutta vaarantaviksi teoiksi. Sen enempää en halua täsmentää näitä julkisuuteen, tutkinnanjohtaja, rikosylikomisario Thomas Elfgren keskusrikospoliisista kertoo.

Elfgrenin mukaan kehottaminen rikoksiin tapahtui ”siinä yhteisössä missä miehet elävät”.

Poliisi pääsi tapauksen jäljille oman tiedonhankinnan kautta.

– Me olemme tehneet tämän jutun vuoksi töitä joitakin päiviä, noin viikon verran. Tietoja on yhdistelty eri osatekijöistä, mutta en pysty avaamaan enempää sitä, miten miesten jäljille päästiin.

Tutkinta on vasta hyvin alkuvaiheessa eikä miehiä ole vielä ehditty kuulustella. Torstaiaamun operaatioon osallistui useita poliisipartioita, ja kiinniotot sujuivat rauhallisesti.

Poliisi ei kerro, milloin mahdolliset rikokset oli määrä tehdä. Kiinniotot suunniteltiin Elfgrenin mukaan kuitenkin tarkoituksella niin, että ne tehtiin ennen vuoden vaihtumista.

– Tässä ollaan tietysti erityisen herkillä, kun on uudenvuoden aatosta kysymys, Elfgren muotoili STT:lle.